Springbok-broers help Sale gelykop speelDie Springbokbroers Du Preez, Jean-Luc (agsteman) en Robert (losskakel), het die Sale Sharks Sondag gehelp om in die Engelse Premierliga met sewe elk teen Bath gelykop te speel. Jean-Luc het ŉ drie gedruk en Robert het dit verdoel. Die seuns van die Springbok Robert du Preez is leenspelers van die gelyknamige Durbanse Superrugby-franchise af. ♦ Nog ŉ Bok, Jaco Reinach (skrumskakel), het twee drieë vir Northampton teen Newcastle gedruk, maar laasgenoemde het die wedstryd met 16-14 gewen. ♦ Jaco Visagie (bankhaker), ŉ leenspeler van die Blou Bulle aan Gloucester, het ŉ drie vir sy span teen Worcester gedruk. Eersgenoemde het die kragmeting met 36-16 gewen. Spaanse Liga van Eer ♦ Suid-Afrikaners het 13 van Cisneros se punte in sy gelykop spel van 18-18 teen Barca in die Spaanse Liga van Eer aangeteken. Andrew Norton (losskakel) het met twee strafskoppe en ŉ doelskop vir agt punte geslaag, en Richard Stewart (buitesenter) het ŉ drie gedruk. Norton het o. 21-rugby vir die Sharks gespeel, en Stewart het die Ikeys in die reeks om die Varsitybeker verteenwoordig. ♦ Juandré Kleynhans (regtervleuel), ŉ gewese o. 21-speler van die Griffons, het agt punte met ŉ drie en ŉ strafdoel vir Burgos teen Gernika op die telbord geplaas. Sy span het die teenstand met 57-17 opgedreun.